70

ISIGIDIMI SAMAXOSA, SEPTEMBER 1, 1885.

SILUSIZI ukuti siyifumene incwadi ka Rev. D. Msikinya, yompanga ka mfi u Rev. S. Mtimkulu singabina kuyifaka. Ke imbangi yoktiba singayifaki kungokuba ibonakele kade kwi Mvo Zabantsundu, yavakalisa konko okunokuveliswa, kwa oku kanye kukule ncwadi itunyelwe e Sigidimini.

Kodwa ke noko sekunjalo, i Sigidimi asikuzimunga singa- posi ilitye kweli ncwaba lalo mfo wohlanga, sibe ke ngoko sibonisa ukuba siyalila nabo balilayo.

UKUBEKA ILITYE.

Umkile mfondini wenzala ka Dlomo,

Ushiya indaba ezi sisi homo

Kule ndlu ka Hlubi, neka Ngob’izembe,

Neyakwa Mtimkulu, neyakwa Kunene.

Taruni ma Hlubi nani ma Radebe,

Nishiywe nelifa, elo nila belwe Ngulo ’mfo wenzala yentombi ka Bele,

Ngenani kwi tende lowaye ’sifele.

\*\*\*

Bacimba ngabanye, besinga ekaya,

Beya kudlilifa lo Yise ne Mvana,

Baqwab’amapiko etemba nenkolo,

Besiv’ukuyola koxolo lomxelo.

Bemka benzabele inzeku yobomi,

Begwetyelw’ impela kwi tyala loboni f Abase zinqambi, sebe zanyiselwe Nge gazi le Mvana eyab’isifele.

Bacimba ngabanye kwi ntlanga nge ntlanga,

Kwi ndidi nge ndidi zaw’onk’amabala;

Akuko sahluko, bagwaba culo ’nye,

Akuko na mhlantla, babusa Botwe ’nye.

Baye kundileka kulo ngqungqutela Yalo matwala-ndwe atwel’ izitsaba,

Bavet’ ezimblope, zihlanjwe kwi Tende Legazi le Mvana eyab’isifele.

Bashiya inkwitshi kuti basasele Yezwi, liti kuti masizicikide,

Masizililele, i Nkos’isamkele,

Ne zetu izono, ’ze izixolele.

Masi ngene nati ku Tende lobomi,

Ku Mana ka Tixo ongu Mesiyasi,

Sihlale nomrweqe olilw’ikohlombe Legazi le Mvana eyab’isifele.

W. W. G.

INGXABANO KA NDLAMBE NO NGQIKA.

Emihleni yo Ndlambe no Ngqika kwakungeko luxolo kakulu pakati kwabo bobabini. Isizatu sesi: U Rarabe ukunene kuka Palo, wazala amakwenkwe amabini koyinkosikazi yake, u Nojoli, u Mlawu no Ndlambe. Yangu Mlawu oyinkosi. Wafa u Mlawu eseyindodana, waye sashweshwe intombi ezimbini, enye yazala u Ngqika, enye yazala u Ntimbo; wafa u Mlawu ebesand’ukuzeka oyena mfazi, wamshiya esengumlobolokazi engekabi namntwana. Wati u Rarabe ku Ndlambe: “ Nyana wam ngena umfazi womkuluwe wako umzalele abantwana.” Wavumake u Ndlambe, wamzeka wazala inkwenkwe lomfazi wengeno, yafa isel’ikulile. U Ndlambe ngowokugqibela, kwapela ngaye e Maxoseni ukungena umfazi womzalwana womntu Mandibuyele kulawa makwenkwana mabini amashweshwe, u Ngqika no Ntimbo. Kwavuka ukubangisana okukulu kuma Rarabe ngala makwenkwana omabini, abanye besiti inkosi ngu Ngqika ngokuba unina ngum Tembukazi; abanye besiti ngu Ntimbo. Wahluka kubini umzi wama Rarabe ngombango. Kwati ngomhla otile kwafika u Kawuta, eyona nkosi inkulu ku Maxosa onke, umfo ka Qcaleka, eze kubona umzi ngokububa komninawe wake u Mlawu. Ekufikeni kwake u Kawuta wangena ngalomzi uno Ngqika, wabuza ebantwini ngokuti: “ Umninawa akashiyanga mntwana uyinkwenkwena na, kula mashweshwe ake?” Bayipendula inkosi ngokuti: “ Iko,” wati u Kawuta, “Ipina?” Bamzisa ke u Ngqika pambi kwake, wakulula ubullalu obusentanyeni yake u Kawuta, wabunxiba ku Ngqika. Kwasekuba sekupeleni kwalo mbango. Asel’ebuyela ngacala nye onke ama Barabe ngokuba ukumkani wawo usele yibekile inkosi yawo. Wakula ke u Ngqika wapata ubukumkani bonke bama Rarabe. Ute ke u Ngqika akuba ehleli esihlalweni sobukosi, waqalake ukubiza umzi wakowabo kuyisekazi u Ndlambe, Iowa mzi wengeno. Kwaba kuku- qaleka kocuku olukulu kunene pakati kwabo ekuwubizeni kuka Ngqika lomzi, engavumi nawo u Ndlambe ukuwunikela ku Ngqika. Yayiselifile lankwenkwe eyazalwa ngu Ndlambe kumka Mlawu umkuluwe wake. Yafa iselikulile, (ndikohliwe ligama layo.) Kwada kwaciteka igazi elininzi kakulu lama Ndlambe ngeduli olikulu lase Xuxuwa ngokulwa kuka Ngqika no Ndlambe ngenxa yalomzi.

Mandime apa bandla lakowetu lama Ngqika, ndiyanibuzake ukuba ndiyihambisena lembali yamakosi etu? Ndilidala lakuni, um Takwenda wama Leta, u

John Mum Vimbe.

Kokstadt, July 1st, 1885.

Siyabulela ukuyifumana incwadi enembali yama Xosa noko imfutshane kuwe mhlobo wetu. Singavuyake kunene uyiqubile wayisa apo upele kona ukuyazi. Kunene yayi ngunobanina igama lalomfazi uteta ngaye, kwatiwa u Ndlambe makavusele umkuluwe wake u Mlawu inzala kuye, ekukunina? Asikuko nokufuneka ngoku imbali, njengoko wobona ngako kwesi Sigidimi, fan’ ukuba sewubonile nakwi Mvo Zabantsundu. Ed. lsigidimi.'\]

IRAFU YE NKOMO.

Ngerafu yenkomo uti u Mr. Campbell, “ Inkomo ezingapezu kwesi ne mazirafelwe.” Umbuzo ngulo ke, “Zinkomo zinina ke ezo ziya kubane? ” Ngokubake ukuba zinkabi zodwa, siya kupila ngantonina ngokuba singabantu abapila ngamasi zakuzala, ngokuba akuko mali iyizuzayo ekusebenzeni kwetu, ngokuba akuko mntu ungapila ngezi sheleni zimbini nentsapo yake, ambate, atye yona kwanentsapo zake. Utenge ozinkuni, nozingubo, nezentsapo, arole nozirafu ngambini kwakuyo. Ukubake zimazi siya kulima ngantonina yakuna imvula? Kutiwa masibe ngamasela sonke na tina ntlanga zintsundu? Nabo bebengatandi kupila ngezinto zokuba ezabanye abantu, kutiwa mabebena? okanye nabo ngeku ngatiwa mabahlukane nento abapile ngayo inkomo. Kulungilena ukuba amasela abe maninzi elizweni? Loli- ngana ilizwe? Ngokuba kambe xa umntu alambileyo akanakuba angebi, ngokuba isisu siyabiza. U Satana uko yena, wokubonisa izisulu, namatye asentlango, asiyi kwalake xa atshoyo. Ukuzeke ubusela bube bubi ngakumbi, kufele abantu ezindlwini, nasemizini yabo. Abanempahla zabo bayakukula ngakumbi bekalanje kade. Kukade nisiti ama Xosa ayeba, ayazigqiba impahla zenu, (umbuzo), iya kuvela pinake lemali: amaxesha okutya matatu kwezi sheleni ezintatu endlwini yomntu enentsapo yake?

N. O. N. Wella.

King Wm's. Town, July 31st, 1885.

UKUVULWA KWE TYALIKE EMZIMKULU.

Umzimkulu, August 3,1885.

Nkosi Mhleli wendaba zamanene, ndincede ngale migcana imbalwa. Andiciko, kodwa kuko into endiyibone nge 21st ka july, 1885, malunga neyure ye 12, emini enkulu, ngokuvulwa kwendla yetyalike yase Krom-Hoek. Isihlalo sasipetwe ngu Rev. W. S. Davis, lntlanganiso yavulwa ngeculo la 28, kwatandaza u Bev. P. Keswa, isilesesho saba kwe I. Yokumkani isahluko se VIII. Kwaboniswa ngamazwi ambalwa ngu Rev. W. S. Davis, wahlala. Wacela inkosi eyake londla, a Mr. Thomas Sekeleni ukuba acaze indleko zendlu leyo, ezaba £49 2a. 6d. watsho wahlala. Indlu leyo umgangato nopahla lwayo lolwe planga. ifulelwe nge nca, udonga akungetsho ukuti lupingelwe, nqwa nezitena, Inekambile ngapambili. Kwesuka kwa u Mr. Thos. Sekeleni, wati, mawetu, ngumhla wokuqala lo ukuba nenzele u Tixo into enje, ngokuba u Mr. B. B. Hulley wayaka. yedwa eyake ityalike, akazanga afune luncedo lukabani. Watsho u Mr. Sekeleni lowo warola £10. Kwati emva kwake yalurozo lwabarola iponti ngantatu, zingasakankanywa isheleni ngantlanu zamakosikazi ndawonye nabantwana, abaqalelwa ngu Mrs. M. Davis owarolwa £1. Kwafi kwapu iqaba linosibi entloko nge Is., lapuma, labuya laya kumfundisi lafike lati, ''Ndiyangangcazela, lento inkulu ” kanti lirola 4s. Elinye lati lwasu nge 6d. Kuko madoda mabini angawokuzalwa apa kwesi sikolo aye ngatembeki ngenxa yobulukuni bawo, yayileyo yema ngenkabi yenkomo. Kwesuka umongameli wati imali seyide yagqita, ziponti ezi £43 7s. Od. ngapandle kwe nkomo ezi 10, negusha ezi 6, nebokwe ezi 15, nenkuku ezi 3, namaqanda ama 5. Kwapela ixesha besanxamile. Yavalwa intlanganiso sisicaka sika Tixo ngomtandazo. Ubumcandi bentlanganiso leyo babu bobugqitileyo. Kwaba njalo ke ukupela kwalo msebenzi mkulu. Mandiyeke Nkosi, ndinga,

Wm. Sekeleni.

INTLAULELO YE “SIGIDIMI.”

July and August, 1885.

|  |  |  |  |  |
| --- | --- | --- | --- | --- |
| Igama. | Umlambo. | Ihlaulelwe. | £ | Inani. s d. |
| Mr. Adam Mpinda | Barkly East | Dec. | 1885 | 0 | 7 | 6 |
| Bev. James MacLaren | Bythswood | ,, | ,, | 0 | 5 | 0 |
| Mr. John Mazamisa | Ehlobo | ,, | ,, | 0 | 3 |  |
| ,, Charles Keswa . | Ixopo | ,, | ,, | 0 | 5 | 0 |
| „ Wm. Somngesi | Bouxville, O.F. State | Oct. | ,, | 0 | 2 | 6 |
| „ Tsewu Konongo | Burnshill | Deo. | ,, | 0 | 2 | 6 |
| Mrs. Mnyakama | Fort Beaufort | ,, | 1886 | 0 | 10 | 0 |
| Mr. N. Bulube | Butterworth | ,,, | 1884 | 0 | 3 | a |
| „ Alex. Maga | Willow Yale | ,, | 1885 | 0 | 5 | 0 |
| „ J. M. Matolengwe | Mbulu | ,, | ,, | 0 | 10 | 0 |

“AMACULO ASE LOVEDALE.”

INCWADI YE NOTI ENTSHA

EBALWE NGU

JOHN KNOX BOKWE.

Itengiswa nge 1s. 3d. inye; okunye nge 13s. 6d. nge dazini, ngapandle kwendleko zeposi. Kosukuba efuna yenjiwenjalo ukutunyelwa makabalele etumela imali kwi Manager,

Book Department,

Lovedale,

Alice.